ઈસ્લામાબાદ- પાડોશી દેશ પાકિસ્તાનની આર્થિક સ્થિતિ દિવસે દિવસે કથળી રહી છે. હવે પાકિસ્તાનના નાણાં મંત્રાલયે દેશના કાર્યવાહક વડાપ્રધાન નસીરુલ મુલ્કને દેશની સ્થિતિ અંગે આર્થિક રિપોર્ટ મોકલાવ્યો છે. જેમાં જણાવવામાં આવ્યું છે કે, IMFની મદદ વગર (International Monetary Fund) પાકિસ્તાનની સ્થિતિ સુધરશે નહીં. પાકિસ્તાન નાણાં સચિવ આરીફ અહેમદ ખાને જણાવ્યું કે, અમે કાર્યવાહક વડાપ્રધાન પાસે પરવાનગી માગી છે. ત્યારબાદ આર્થિક મદદ માટે IMF સાથે વાત કરવામાં આવશે. જોકે આ અંગેનો અંતિમ નિર્ણય નવા નાણાંપ્રધાનની નિયુક્તિ પછી જ કરવામાં આવશે. નાણાં સચિવ આરીફ અહેમદ ખાને જણાવ્યું કે, પાકિસ્તાન પાસે હવે IMFની મદદ લીધા સિવાય કોઈ વિકલ્પ બાકી રહેતો નથી. જોકે, મદદ કેવી રીતે લેવી અને ક્યારે લેવી તે અંગેનો નિર્ણય કાર્યવાહક વડાપ્રધાને લેવાનો છે.